
CONCLUZII 


Terorismul acționează agresiv şi de neoprit, asemeni unui "cancer al Planetei ” fără granițe, 
limite sau legi, în afara celei a lovirii, uciderii, terorizării şi distrugerii; în esenţă, terorismul 
este inamicul vieții, un război împotriva vieţii, unealta care răneşte şi omoară fără milă. 

Pe plan internaţional, el a fost resimţit de opinia publică mondială din ce în ce mai mult la 


începutul mileniului III, adică pe măsură ce presa, radioul şi televiziunea au distribuit rapid 
şi pe scara largă informaţii despre actele de terorism. 

Terorismul este un factor perturbator al relaţiilor interstatale şi interetnice şi un parazit al 
lumii contemporane. 


1. Ce este terorismul? 


Terorismul nu a apărut recent. El este foarte 
vechi — a precedat strategia terorii exercitată de 
legiunile romane asupra populațiilor din zonele ocupate, 
supraviețuind acesteia — şi, de-a lungul timpurilor, s-a 
manifestat sub toate formele posibile, de la terorismul 
peşterii la ciberterorism, în funcţie de treapta de 
civilizaţie pe care a ajuns omenirea, deci de mijloacele 
la dispoziţie, şi aproape peste tot în lume. Mijloacele au 
fost mereu altele, esența a rămas însă aceeaşi: 
înfricoşare, distrugere, ucidere. Din păcate, şi 
terorismul, ca şi războiul, face parte, într-un fel, din 
arsenalul prin care lumea se neagă pe sine, se urăşte şi 
se autodistruge, crezând că se purifică. 

Cuvântul „terorism" a fost menţionat în urmă 
cu peste 200 ani (1798), în suplimentul Dicţionarului 
Academiei Franceze. Într-o carte consacrată acestui 
fenomen, Walter Laqueur, istoric şi comentator de 
politică externă american, aprecia că între 1936 şi 1981 
au fost date peste 100 de definiţii ale terorismului, dar 
nici una nu este suficient de cuprinzătoare. 


Britanicii — printre primii care au reacționat față 
de recrudescenţa fenomenului terorist, în a doua 
jumătate a secolului trecut — il defineau într-o lege din 
1974, astfel: „Folosirea violenţei în scopuri politice, 
incluzând orice recurgere la violență în scopul de a 
plasa publicul sau orice secțiune a publicului într-o 
stare de teamă”. Nici această definiție nu este suficient 
de riguroasă, căci demonstrațiile de stradă violente, de 
exemplu, nu pot fi considerate acte de terorism. 
Principala caracteristică a terorismului este intimidarea 
prin violenţă. Mijloacele folosite sunt extrem de variate 
(răpirea de persoane, luarea de ostatici, asasinatul, 
producerea de explozii, distrugerea unor edificii 
publice, sabotarea căilor ferate, a instalațiilor industriale 
sau a mijloacelor de telecomunicaţii, ruperea unor 
diguri, otrăvirea apei, răspândirea unor boli 
contagioase, bombardamente etc). La metodele 
„tradiționale" s-au adăugat altele noi, cum ar fi 
atentatele asupra şefilor de state, atacurile asupra 
misiunilor diplomatice şi a diplomaților, asupra 

personalităților politice sau asupra unor persoane 
particulare cunoscute pentru opiniile lor, atacarea unor 
instituţii publice sau întreprinderi comerciale, a 
avioanelor, a forțelor de ordine etc. Una din formele de 
terorism care se detaşează prin frecvență şi mai cu 
seamă prin consecințele sale asupra raporturilor 
interstatale este terorismul politic. Potrivit informaţiilor 
vehiculate prin mass-media, în prezent, în lume 
acţionează peste 500 de organizaţii şi grupări teroriste 
de diferite orientări. Dar, dincolo de statistici, realitatea 
este mult mai dureroasă. 

Terorismul este acelaşi de veacuri. Atacul 
terorist de la 11 septembrie 2001, asupra Statelor Unite 
ale Americii, ca şi cel de la 11 martie 2004 din Madrid, 
prin imaginea terifiantă transmisă în direct, n-a făcut 
altceva decât să schimbe percepția omenirii şi a 
fiecăruia în parte, să-i aducă aminte că, undeva, nu 
departe de el, de omul planetei, poate chiar lângă el, 
poate chiar în el, se află un monstru care-l poate ucide 
oricând şi oricum. Acesta a fost, probabil, şi obiectivul 
central al acestor atacuri: crearea unui coşmar universal, 
lumea să afle şi să nu uite că poate fi lovită şi ucisă 
oricând, oriunde şi prin orice mijloace. 

Terorismul nu este doar răul care se abate 
asupra planetei, ci este chiar răul din lume, adică răul 
nostru, partea fanatică dintre noi şi, adesea, din noi, 
fanatismul obsesiv al puterii, al răzbunării, al 
egocentrismului, al pedepsirii cu orice preţ, al 
purificării prin ucidere şi prin distrugere. De aceea, 
acest fenomen specific doar mediului uman (doar ființa 
umană are plăcerea sadică de a teroriza) trebuie 
investigat şi analizat aşa cum este, de pe poziții cât se 
poate de obiective, pentru a-i decela sensurile şi 
mecanismele, pentru a-i afla izvoarele şi, în consecință, 
pentru a-i anihila cauzele, a-i distruge structurile, a-i 
limita efectele şi a-i tăia rădăcinile. 

Terorismul este o amenințare asimetrică, din 
umbră. Evoluţia lui, de la o seamă sau o sumă de acte 
teroriste disparate la un summum al fanatismului, 
cruzimii şi violenţei, adică la un război terorist, şi el 
asimetric şi pervers, este de natură să genereze reacția 
corespunzătoare a omenirii, să declanşeze războiul 
antiterorist. 

Atentatele de la WTC New York, Madrid, 
Beslan etc. au arătat punctele slabe ale actualului 
concept de securitate. Terorismul a apărut ca o 
modalitate de acțiune a celor slabi împotriva celor 

puternici. Aceste acţiuni au demonstrat că principalul 
pericol la adresa noii ordini mondiale, create după 
încetarea Războiului Rece, nu este potențialul militar al 
aşa-numitelor ţări „recuzate" (Coreea de Nord, Irak, 
Libia, Iran etc.), ci terorismul. Prin urmare, securitatea 
antiteroristă nu poate fi privită prin numărul de tancuri, 
avioane, nave militare sau rachete. Atacurile teroriste 
vizează în special securitatea populaţiei, ca mijloc de 
presiune asupra statelor. În configurarea atacurilor nu 
este nevoie de un PIB de 6 trilioane (6.000 de miliarde) 
de dolari sau de înalte performanţe în tehnologiile 
militare şi spaţiale. Principalii factori care contează sunt 
factorul uman şi efectele psihologice. Activităţile 
teroriste pot fi puse în aplicare de orice persoană, fără a 
avea cunoştinţe speciale aprofundate. O bombă poate fi 
confecționată din materiale care pot fi procurate cu 
uşurinţă. Aceste acțiuni sunt posibile oriunde. 

Terorismul poate îmbrăca diverse forme 
(atacuri chimice, atacuri cu bombe, otrăviri în masă 
etc.). De cele mai multe ori, acțiunile teroriste nu lovesc 
în forța militară a unui stat, ci în societatea civilă. 
Scopul lor este implicarea emoțională a populației. 
Aceasta face ca presiunea psihologică asupra statului să 
fie mult mai puternică decât în cazul unui conflict 
militar clasic. Principalul obiectiv al acţiunilor de acest 
gen este răspândirea fricii. Cu cât frica este mai mare, 
cu atât mai mare este şi presiunea asupra statului. 
Reacţia emoțională a populației faţă de consecinţele 
atacurilor teroriste este firească. Teama că data viitoare 
s-ar putea să fii o victimă este pe cât se poate de reală. 
Un război dus în afara hotarelor propriei ţări, chiar dacă 
se soldează cu pierderi mari, nu poate avea acelaşi efect 
pe care îl produce terorismul, din simplul motiv că 
aceste războaie sunt străine pentru marea majoritate a 
oamenilor care nu trăiesc direct experiența câmpului de 
luptă. 

Fiind o activitate ascunsă, terorismul poate fi 
contracarat în mod eficient de serviciile secrete şi de 
structuri special pregătite. În cazul unui duşman 
invizibil, rachetele şi bombele nu sunt de folos. 
Informaţiile sunt principalul mijloc de prevenire a 
acțiunilor teroriste. Multe asemenea organizații se 
bucură chiar de sprijinul deschis al unor state, pe 
teritoriul cărora sunt plasate cartierele lor generale şi 


sunt desfăşurate taberele de antrenament. In 
Afghanistan, regimul taliban a adăpostit întreaga 
conducere a organizației teroriste Al Qaeda. 


a participat la cursul postuniversitar de perfecționare în 


conducerea forțelor terestre, la disciplina Aspecte militare şi cerințe ale luptei împotriva terorismului, proliferării 


armelor de distrugere în masă şi crimei organizate, şi este interesată de problematica securității şi apărării naționale în 


contextul integrării în structurile euro-atlantice şi aderării depline la Uniunea Europeană. 

2. Haosul terorismului 


Terorismul — chiar şi în starea de haos în care 
se află planeta — nu este o expresie a confruntării între 
civilizații, aşa cum se sugerează adesea. Starea de haos 
este haos şi în sistemul şi aşa destul de eterogen al 
acţiunilor de tip terorist. În această lipsă de ordine care 
caracterizează haosul, există, totuşi, o anumită 
corespondență între „mişcarea  browniană” a 
politicilor, economiilor, strategiilor, culturilor, etniilor, 
intereselor şi acțiunile de subminare a statelor, 
națiunilor, superputerii americane şi diferitelor entități 
care încearcă cât de cât să pună o anumită ordine în 
sistemele relațiilor internaționale. Aceste acțiuni şi cele 
care se înscriu pe alte coordonate ale vieții planetare 
(cele din lumea interlopă, din zona traficului de droguri 
şi de carne vie, a asasinatelor psihopate şi reacțiilor la 
orice fel de ordine etc.) alcătuiesc ceea ce numim 
terorism contemporan. Organizațiile teroriste par a nu 
avea nici o logică. Şi totuşi, există o logică în toate. 
Aceste corespondențe sunt însă relative, uneori chiar 
aleatorii, dar cu un tonus cauzal destul de pronunțat, 
dovadă că şi în haos există o anumită ordine, o anumită 
cauzalitate. Haosul este, pentru terorism, un mediu 
foarte prielnic, aşa cum este şi pentru lumea interlopă, 
pentru criminalitate şi traficul de droguri, pentru 
prosperarea centrilor distructivi, negativi de putere, 
care încurajează  fărădelegea, lipsa de ordine, 
suspiciunea, neîncrederea şi, mai ales, starea de 
nesiguranță, de teamă. De aceea, ieşirea din haos şi 
trecerea la o nouă ordine este totdeauna extrem de 
dificilă, anevoioasă şi nu se poate realiza decât prin 
mari sacrificii. 


Violenţa este legată de urmărirea unor scopuri 
dependente de o serie de condiții obiective şi 
subiective, de strategia care trebuie adoptată în anumite 
împrejurări revoluționare. Violenţa semnifică un mijloc 
coercitiv utilizat pentru asigurarea dominaţiei sau 
pentru dobândirea unei poziții  dominatoare, 
concretizat, în cazul de față, sub forma terorismului. 
Acest tip de relație socială se construieşte pe baza a trei 
elemente: 

1. autorul violenței: 

e un individ, un grup de indivizi (a cărui 
organizare poate fi atât formală, cât şi informală), o 
organizaţie, o instituție; 

e există anumite interese şi scopuri a căror 
realizare este urmărită prin diverse mijloace. 

2. victima, cel care suportă violenţa: 

e un individ, un grup de indivizi (a cărui 
organizare poate fi atât formală, cât şi informală), o 
organizaţie, o instituție, o ţară, un sistem; 

e există o serie de interese, de scopuri 
diferite de cele ale celui care exercită violența sau, cel 
puţin, sunt percepute ca atare. 

3. acţiunea coercitivă, violenţa în sine: 

e scopul constă în: aproprierea unor resurse 
sau dobândirea controlului 
asupra acestora; dobândirea de putere, prestigiu, 
afecţiune; impunerea simbolurilor şi valorilor ce 
aparțin unor raporturi de forţe; obţinerea acceptării şi 
conformării la aceste simboluri şi valori; 

e poate fi întreprinsă prin mijloace directe 
sau indirecte. 


3. Tipologia teroristului 


Într-o societate  anomică, valorile sunt 
nedeterminate, normele sunt ambigue sau lipsesc, iar 
reglementările nu sunt coerente, ajungându-se astfel la 
situația în care nu se mai face diferența între 
revendicările şi speranţele legitime, pe de o parte, şi 
cele ilegitime, pe de altă parte. De asemenea, 
comportamentul indivizilor este supus la o mare 
presiune de către conflictul ce se naşte între normele 
acceptate şi realitatea socială, apărând cinci tipuri de 
reacţii posibile (conform teoriei lui R.K. Merton): 
conformism, inovare, ritualism, retragere sau 
rebeliune. Această ultimă categorie, unde se poate 
încadra şi terorismul, este formată din indivizi care 


resping atât valorile, cât şi mijloacele existente, dar 
doresc în mod activ să le înlocuiască cu unele noi (care 
nu sunt valori) şi să înşele astfel sistemul social. 
Anomia, în viziune psihologică, reprezintă principala 
maladie a omului modern. 

Ea produce indivizi anomici, caracterizați de 
câteva trăsături, dintre care unele sunt specifice tipului 
terorist: 

1. incertitudine şi anxietate, cauzate de 
conflictul intrapsihic profund, existent între credințe şi 
convingeri contradictorii; 

2. orientare către mişcări extremiste; 


3. pierdere a simțului coeziunii cu întreaga 
societate, ca urmare a manifestărilor de anarhie socială 
şi de individualism extrem; 

4. dezorientare, disperare şi insecuritate, ca 
elemente ale unei conştiinţe tragice ce resimte profund 
alterarea personalităţii. Ca efect, apare delirul de 
persecuție, sentimentul excluderii din grup şi ura faţă 
de semeni, sublimate în orientări active către mişcări şi 
doctrine reacționare sau caracterizate şi de reacții 
violente, extreme; 

5. stare de inadaptare în raport cu 
normativitatea şi mecanismele conformităţii, stare care 
generează indivizi revoluționari şi cu comportament 
terorist; 

6. atitudine a individului care, alături de 
autoritarism, reprezintă unul dintre cei mai importanți 
factori determinanți ai prejudecăților rasiale; 

7. trăsături de personalitate aflate în relații de 
dependență cu diferite opinii, credințe, convingeri, 
conduite sau factori emoţionali ce duc la manifestarea 
comportamentului de natură teroristă. 

O viziune completă asupra terorismului ca 
manifestare a anomiei sociale poate fi construită 
numai prin analiza tuturor elementelor (câteva dintre 
ele prezentate mai sus). În declanşarea acțiunii umane 
cu caracter terorist au o importanță deosebită atât 
instituţiile, cât şi mediile sociale şi colectivităţile. 
Orice evaluare unilaterală a fenomenului terorist nu 
duce la cunoaşterea şi înţelegerea acestuia (în sensul 
sesizării cauzelor care-l produc şi mecanismelor de 
funcţionare), ci, dimpotrivă, la adâncirea şi mai mult a 
misterului, întrucât terorismul nu este o simplă reacţie, 
ci un fenomen foarte complex, cu determinaţii 
multiple, ramificate social şi înstufate psihologic. 


PROPUNERI 


În vederea prevenirii şi combaterii terorismului, pe lângă strategia naţională de securitate a 
instituțiilor așa-zise „de apărare” ale statelor,cetăţenii trebuie implicaţi direct, pentru a reacționa 


la situaţii reale, astfel: 


1. Preintâmpinarea terorismului prin educaţie: informarea şi instruirea populaţiei largi 
despre metodele, procedeele şi instrumentele implicate în acțiunile teroriste. 

2. Prevenirea apariției comportamentului terorist, prin identificarea anumitor factori de risc 
şi intervenția în cazul descoperirii indivizilor cu tendinţe criminale (copii din familii 
dezorganizate, indivizi supuşi abuzurilor de orice gen etc.). 

3. Pregătirea populaţiei civile prin programe la nivel naţional în care fiecare individ să 
devină conştient de faptul că el însuşi va fi pus, poate, în postura de victimă a actelor 
teroriste şi să-şi cultive capacitatea de a reacționa calm, decis, oportun. 

4.  Mediatizarea consecințelor actelor teroriste în unităţile de învățământ de toate niveluri 


începând cu cel liceal. 

